Source: http://www.csmoradea.ro/events/lnbm-etapa-29/
Timestamp: 2018-01-20 22:30:01+00:00

Document:
www.csmoradea.ro | LNBM, Etapa 29
CSM CSU Oradea a suferit o înfrângere în meciul disputant sâmbătă (26.03), la Sala Polivalentă Craiova, în confruntarea cu SCM Universitatea din localitate. Partida contând pentru etapa a 29-a din sezonul regulat al Ligii Naționale de baschet masculin – ediția 2015/16 s-a încheiat cu scorul de 81-77. Meciul a fost transmis în direct la DigiSport.
Oradea a început partida cu Franklin, Mandache, Barnette, Lucic și Țîbîrnă. În primele momente de joc cele două echipe s-au succedat la conducere, însă formația gazdă s-a instalat la conducere și a reușit să construiască un avantaj consistent pe parcursul primei secvențe. Bogdan Țîbîrnă a comis două greșeli personale, CSM-ul având serioase probleme cu faulturile pe tot parcursul primei reprize, în special cu jucătorii români. Defensiva aleasă de orădeni a avut adesea minusuri, existând timpi de întârziere la sincronizare, dar și anticiparea a funcționat mai modest decât în mod obișnuit. Roș-albaștrii nu au avut agresivitate, fiind depășiți la recuperare, inslusiv din propriul panou, iar ritmul de joc a fost extrem de modest, tranziția lipsind cu desăvârșire. Antrenorul Cristian Achim a folosit un timp de odihnă și a apelat la o rotire a jucătorilor, însă Craiova a găsit soluții de a se menține în control și a încheiat secvența inaugurală la conducere, scor 24-15.
Sfertul al 2-lea a demarat cu Franklin, Markovic, Zeno, Pașca și Zupan. Craiova a înscris primul coș, reușind să mărească ecartul la peste zece lungimi. Continuarea a fost mult mai bună pentru roș-albaștri, nivelul de apărare fiind elevat, însă atacul a continuat să funcționeze sub parametri așteptați, motiv pentru care selecția aruncărilor nu a mai fost cea potrivită. Achim a continuat să rotească jucătorii, existând însă prea puține momente în care ritmul jocul a fost pe placul orădenilor. CSM-ul a găsit totuși soluții de a anuleze întreg deficitul, iar finalizarea cu mâna stângă a lui Lucic a adus formația oaspete în avantaj pe tabela de marcaj. Craiova a replicat cu o reușită după recuperare ofensivă, iar bihorenii au irosit ultima aruncare a reprizei. După 20 minute de joc, perioadă în care CSM-ul a avut prea multe aruncări de la distanță și prea puține acțiuni finalizare de sub coș, tabela de marcaj indica scorul de 36-34 în favoarea echipei gazdă.
Repriza secundă demarează cu Franklin, Markovic (în locul lui Mandache care a fost sancționat cu trei greșeli personale în prima jumătate), Barnette, Lucic și Țîbîrnă. Jocul roș-albaștrilor a funcționat mult mai eficient, toți jucătorii fiind implicați. Barnette a adus multe puncte, iar Lucic și Markovic au găsit ținta de la mare distanță. Tranziția CSM-ului a funcționat mult mai bine și acest lucru a permis mai multe puncte ușoare. Nivelul de apărare a fost la rândul său foarte bun, limitând echipa din Craiova la aruncări de la semidistanță sau distanță și ferind Oradea de contacte în propriul spațiu de trei secunde. Craiova încheie sfertul mai bine, Hargrove găsind ținta de la distanță de mai multe ori. După 30 minute de joc, Oradea conducea cu scorul de 61-57, gazdele marcând un coș în ultima secundă.
Sfertul 4 demarează cu Franklin, Mandache, Zeno, Lucic și Zupan. Craova înscrie la prima posesie, după care găsește ținta pe contraatac preluând conducerea pe tabela de marcaj. Cristian Achim solicită timp de odihnă după ce Oradea a pierdut avantajul în primele 32 secunde de joc din această perioadă. CSM-ul reia jocul cu Barnette la poziția 4, însă are dificultăți în ofensivă. Mandache este sancționat cu cea de-a 4-a greșeală personală în minutul 33, însă rămâne pe parchet. Zupan aduce primele puncte pentru CSM în acest sfert, de la linia de pedeapsă și apoi pe pătrndere, dar Burlacu și Hargrove răspund de pe semicerc. Cristian Achim solicită timp de odihnă la jumătatea secvenței decisive, la un deficit de cinci puncte pe tabela de marcaj. Oradea reia jocul cu Markovic și Țîbîrnă în teren, iar Lucic găsește ținta din serviciul lui Barnette. Hargrove răspunde cu noi reușite de la mare distanță. Franklin punctează din zero grade pe tranziție pentru a înjumătăți deficitul CSM-ului cu două minute înainte de final. Craiova gestionează finalul jocului și se impune cu scorul de 81-77.
Sean Barnette a totalizat 19 puncte, 14 recuperări, Uros Lucic a adăugat 13 puncte, 7 recuperări, iar Rade Markovic și Andrei Mandache au încheiat cu 10 puncte fiecare pentru CSM CSU Oradea. Darius Hargrove a avut 20 puncte, 5 recuperări, iar Aaron Johnson a bifat 17 puncte, 9 pase decisive și 5 recuperări pentru învingători.
CSM CSU Oradea se deplasează la Craiova pentru meciul cu SCM Universitatea din cadrul etapei a 29-a în sezonul regulat al Ligii Naționale de baschet masculin – ediția 2015/16. Meciul se desfășoară sâmbătă (26.03), cu începere de la ora 17:00, la Sala Polivalentă Craiova.
Roș-albaștrii au câștigat ultimul meci disputat, scor 100-62, în compania lui CSU Atlassib Sibiu. CSM-ul se menține pe primul loc al clasamentului cu un bilanț general de 21-7. În schimb, Craiova a pierdut în prelungiri la Cluj, încasând coșul decisiv pe epuizarea timpului de joc din runda suplimentară. Oltenii au un bilanț de 16-12.
CSM-ul are un moral foarte bun, reparându-l după două meciuri solide, pierdute la limită în compania principalelor contracandidate la ocuparea primei poziții în sezonul regulat. Oradea și-a recăpătat încrederea pe faza ofensivă și pare pregătită pentru un nou joc defensiv care să-i alimenteze tranziția. Este un capitol la care roș-albaștrii au un potențial deosebit, Martin Zeno având viteza, Sean Barnette aduce calitatea atletică necesară susținerii unui ritm accelerat, iar Will Franklin are experiența, iscusința și disponibilitatea de a-și pune colegii în valoare într-un mod extrem de util echipei.
Craiova este o echipă redutabilă pe teren propriu. Alb-albaștrii dispun de multe opțiuni în ambele faze ale jocului și se remarcă prin forță fizică, nivel de combativitate, respectiv abilitate de a puncta cu generozitate. Oltenii se descurcă foarte bine de la mare distanță, având multiple variante de a finaliza acțiunile ofensive. Un alt aspect important în jocul ofensiv al Craiovei este contraatacul și tranziția, acțiunile purtate în viteză, împotriva defensivei neașezate, fiind arme foarte importante și eficiente pentru echipa din Sud.
Este cea de-a 4-a confruntare directă stagională între cele două echipe. Scorul este favorabil bihorenilor cu 2-1. Fiecare echipă s-a impus pe teren propriu în primele trei dueluri consemnate până la această oră.
Spre deosebire de primele trei întâlniri din acest sezon, Craiova are un alt antrenor principal. Este vorba despre Vladimir Vuksanovic, cel care a activat sub formă de antrenor asistent în ultimul ani și jumătate la echipa alb-albastră. El a lucrat sub comanda lui Andjeklo Mandic în sezonul precedent, respectiv a lui Oliver Popovic în actualul. Staff-ul tehnic al Craiovei îl cuprinde și pe Dragan Aleksic, pe post de director tehnic.
Meciul va fi transmis în direct la DigiSport 4.
80.4 Pt. Marcate 82.3
78.8 Pt. Primite 74.9
35.2 Recuperări 37.4
10,0 Rec. Ofensive 11,0
16,4 Pase dec. 18,3
7,2 Mingi câștigate 7,4
13,6 Mingi pierdute 14,1
23,6 Faulturi 19,6
52,6% 2 pt% 53,1%
35,4% 3 pt% 40,1%
70,6% 1 pt% 69,7%
D. Hargrove (17.7) Eficiență S. Barnette (18.7)
D. Hargrove (16.8) Puncte S. Barnette (14.7)
B. Djurasovic (6.9) Recuperări S. Barnette (8.0)
A. Johnson (6.1) Pase decisive W. Franklin (5.4)
D. Hargrove (33:57) Minute W. Franklin (30:33)
SCM U Craiova vs CSU Atlassib Sibiu 84-80
U-BT Cluj-Napoca vs SCM U Craiova 76-74
U-BT Cluj-Napoca vs CSM CSU Oradea 87-85
CSM CSU Oradea are șapte jucători străini sub contract și poate înscrie pe foaia oficială cel mult șase.
Bozo Djurasovic și Milivoje Bozovic au absentat la ultimele meciuri ale echipei SCM U Craiova. Ei sunt incerți pentru acest joc.
Cele două formații s-au confruntat pentru prima dată în toamna anului 2008, oltenii impunându-se cu scorul de 100-43.
CSM CSU Oradea a întâlnit SCM U Craiova în 24 meciuri oficiale de-a lungul ultimului deceniu. Potrivit totalbaschet.ro, scorul general al confruntărilor directe este de 17-7 în favoarea orădenilor.
12 din ultimele 13 meciuri directe s-au încheiat cu victoria gazdelor.
De-a lungul istoriei cele două echipe s-au confruntat de 17 ori în sezonul regulat, de patru ori în playout și de trei ori în playoff. Seria de playout a fost adjudecată de Oradea cu 3-1, în 2010, iar cea de playoff s-a încheiat cu 3-0 în favoarea roș-albaștrilor, în 2014. Așadar, în sezonul regulat, scorul este de 11-6 pentru CSM.
De la venirea lui Cristian Achim la cârma echipei orădene, scorul general al confruntărilor cu Craiova este de 15-5 în favoarea CSM CSU Oradea.

References: CSM 
 CSM 
 CSM 

CSM 
 CSM 

CSM 

CSM 
 CSM